ইনসুলিন রোধ

**ইনসুলিন রোধ** () হলো একটি নিদানতাত্ত্বিক প্রতিক্রিয়া, যেখানে শরীরের ইনসুলিন-সংবেদনশীল টিসুর কোষগুলো ইনসুলিন হরমোনের প্রতি স্বাভাবিকভাবে সাড়া দিতে ব্যর্থ হয়, অথবা হাইপারইনসুলিনেমিয়ার প্রতিক্রিয়ায় ইনসুলিন রিসেপ্টরের সংখ্যা বা সংবেদনশীলতা কমিয়ে দেয়। 
ইনসুলিন একটি হরমোন, যা রক্ত থেকে গ্লুকোজকে কোষের ভিতরে প্রবেশ করতে সহায়তা করে এবং এর ফলে রক্তে শর্করার মাত্রা কমে যায়। খাদ্যের সঙ্গে শর্করা গ্রহণের পর অগ্ন্যাশয় থেকে ইনসুলিন নিঃসৃত হয়। ইনসুলিন রোধ অবস্থায় একই পরিমাণ ইনসুলিন গ্লুকোজ পরিবহন এবং রক্তশর্করার মাত্রার ওপর স্বাভাবিকের মতো প্রভাব ফেলতে পারে না। ইনসুলিন রোধের অনেক কারণ রয়েছে এবং এর অন্তর্নিহিত প্রক্রিয়া এখনো পুরোপুরি বোঝা যায়নি। ইনসুলিন রোধের ঝুঁকির উপাদানগুলোর মধ্যে রয়েছে অতিস্থূলতা, নিষ্ক্রিয় বা অল্প শারীরিক কর্মকাণ্ডের জীবনযাপন, ডায়াবেটিসের পারিবারিক ইতিহাস, বিভিন্ন স্বাস্থ্যগত অবস্থা এবং কিছু নির্দিষ্ট ওষুধ। ইনসুলিন প্রতিরোধকে মেটাবলিক সিনড্রোমের একটি গুরুত্বপূর্ণ উপাদান হিসেবে বিবেচনা করা হয়। তবে জীবনযাপনের পরিবর্তনের মাধ্যমে—যেমন ওজন হ্রাস, নিয়মিত ব্যায়াম এবং খাদ্যাভ্যাসের পরিবর্তন—ইনসুলিন রোধের উন্নতি ঘটানো বা কখনো কখনো তা উল্টেও দেওয়া সম্ভব।
ইনসুলিন রোধ নির্ণয়ের জন্য একাধিক পদ্ধতি রয়েছে, যেমন উপবাসকালীন ইনসুলিনের মাত্রা পরিমাপ বা গ্লুকোজ সহনশীলতা পরীক্ষা। তবে এসব পরীক্ষা সাধারণত নিয়মিত ক্লিনিক্যাল চর্চায় খুব বেশি ব্যবহৃত হয় না।
## সংজ্ঞার্থ
ইনসুলিনের প্রতি সংবেদনশীলতা মূলত নির্ভর করে ইনসুলিন-সংবেদনশীল টিসুতে এর জৈবিক প্রভাবের ওপর, বিশেষ করে কঙ্কালপেশি, যকৃৎ এবং মেদকলাতে। ইনসুলিন সংবেদনশীলতার হ্রাস, যাকে ইনসুলিন রোধ বলা হয়, সাধারণত নিম্নোক্ত বৈশিষ্ট্য দ্বারা চিহ্নিত হয়—
*কঙ্কালপেশিতে গ্লুকোজ অপসারণ কমে যাওয়া,
*যকৃতের গ্লুকোজ উৎপাদন দমন করতে না পারা, 
*মেদকলায় লিপোলাইসিস (মেদবিশ্লেষ) হ্রাসের অক্ষমতা, অথবা
*পুরো শরীরে গ্লুকোজ ব্যবহারের সম্মিলিত কার্যকারিতা কমে যাওয়া।
সহজভাবে বলতে গেলে, ইনসুলিন রোধের ফলে শরীরের বিভিন্ন টিসু ইনসুলিনের স্বাভাবিক কাজের প্রতি কম সাড়া দেয়, যার ফলে গ্লুকোজের স্বাভাবিক নিয়ন্ত্রণ ব্যাহত হয়।
এটি একটি সাধারণ প্রাণরাসায়নিক অবস্থা, যা প্রত্যক্ষ বা পরোক্ষভাবে বিভিন্ন অ-সংক্রামক রোগের সঙ্গে সম্পর্কিত। ইনসুলিন রোধ সম্পূর্ণভাবে জেনেটিক কারণে নির্ধারিত হতে পারে (যেমন গুরুতর ইনসুলিন রোধের বিরল কিছু সিনড্রোমে দেখা যায়), আবার এটি অর্জিত অবস্থাও হতে পারে—যা ভ্রূণাবস্থায়, কৈশোরে বা প্রাপ্তবয়স্ক জীবনে বিকাশ লাভ করতে পারে। এছাড়া, কিছু স্বাভাবিক শারীরবৃত্তীয় অবস্থায় মানুষের শরীরে সাময়িকভাবে  আপেক্ষিক ইনসুলিন রোধ দেখা যেতে পারে।

## কারণ
### ঝুঁকি উপাদান
ইনসুলিন রোধের জন্য একাধিক ঝুঁকির কারণ রয়েছে, যেমন অতিরিক্ত ওজন বা স্থূলতা এবং নিষ্ক্রিয় জীবনযাপন। বিভিন্ন জেনেটিক কারণ, যেমন ডায়াবেটিসের পারিবারিক ইতিহাস, ঝুঁকি বাড়াতে পারে। এছাড়া কিছু নির্দিষ্ট রোগাবস্থা—যেমন পলিসিস্টিক ওভারি সিন্ড্রোম—এর সঙ্গেও ইনসুলিন রোধের সম্পর্ক রয়েছে।
যুক্তরাষ্ট্রের ন্যাশনাল ইন্সটিটিউট অব ডায়াবিটিস অ্যান্ড ডাইজেস্টিভ অ্যান্ড কিডনি ডিজিজ-এর মতে, যেসব কারণ একজন ব্যক্তিকে ইনসুলিন প্রতিরোধের দিকে প্রবণ করতে পারে, সেগুলোর মধ্যে রয়েছে—
*৪৫ বছর বা তার বেশি বয়স হওয়া 
*নির্দিষ্ট জাতিগত পটভূমি, যেমন আফ্রিকান আমেরিকান, আলাস্কা স্থানীয়, আমেরিকান ভারতীয়, এশিয়ান আমেরিকান, হিস্পানিক/লাতিনো, স্থানীয় হাওয়াইয়ান বা প্যাসিফিক আইল্যান্ডার 
*উচ্চ রক্তচাপ এবং অস্বাভাবিক কোলেস্টেরলের মাত্রা 
*গর্ভকালীন ডায়াবেটিসের পূর্ব ইতিহাস 
*হৃদ্‌রোগ বা স্ট্রোকের ইতিহাস 
এছাড়াও, কিছু ওষুধ এবং অন্যান্য স্বাস্থ্যগত অবস্থা ইনসুলিন রোধের ঝুঁকি আরও বাড়াতে পারে।

### জীবনশৈলীসংক্রান্ত উপাদান
খাদ্যাভ্যাস ইনসুলিন রোধের ক্ষেত্রে গুরুত্বপূর্ণ ভূমিকা রাখতে পারে। তবে পুষ্টিবিজ্ঞানের গবেষণার সীমাবদ্ধতার কারণে নির্দিষ্ট কোন খাদ্য সরাসরি এর কারণ তা নির্দিষ্টভাবে বলা কঠিন। যেসব খাবারের সঙ্গে ইনসুলিন রোধের সম্পর্ক পাওয়া গেছে, সেগুলোর মধ্যে রয়েছে—উচ্চ লবণ ও চিনিসমৃদ্ধ, উচ্চ গ্লাইসেমিক সূচকযুক্ত, কম ওমেগা-৩ ও খাদ্যআঁশযুক্ত এবং অতিমুখরোচক খাদ্য যা অতিরিক্ত খাওয়ার প্রবণতা বাড়ায়। এছাড়া অতিরিক্ত চর্বি ও চিনিসমৃদ্ধ খাবার ও পানীয় গ্রহণকে মেটাবলিক সিনড্রোমের বিস্তারের একটি গুরুত্বপূর্ণ কারণ হিসেবে ধরা হয়।
খাদ্য কোষঝিল্লির ফসফোলিপিডে  বহু-অসম্পৃক্ত চর্বি ও সম্পৃক্ত চর্বির অনুপাতেও প্রভাব ফেলতে পারে। বহু-অসম্পৃক্ত চর্বির পরিমাণের সঙ্গে ইনসুলিন রোধের একটি বিপরীত সম্পর্ক রয়েছে—অর্থাৎ এর পরিমাণ যত বেশি হবে, ইনসুলিন রোধ তত কম হবে। ধারণা করা হয়, বহু-অসম্পৃক্ত চর্বির ঘনত্ব বাড়ানোর ফলে কোষঝিল্লির তারল্য বৃদ্ধি পেলে ইনসুলিন রিসেপ্টরের সংখ্যা, রিসেপ্টরের প্রতি ইনসুলিনের আসক্তি বাড়তে পারে, ফলে ইনসুলিন রোধ কমে।
ভিটামিন ডি-এর ঘাটতির সঙ্গেও ইনসুলিন রোধের সম্পর্ক পাওয়া গেছে।
নিষ্ক্রিয় জীবনযাপন ইনসুলিন রোধের ঝুঁকি বাড়ায়। মহামারিবিদ্যাগত গবেষণায় দেখা গেছে, প্রতিদিন ৯০ মিনিটের বেশি শারীরিক কার্যকলাপ ডায়াবেটিসের ঝুঁকি প্রায় ২৮% পর্যন্ত কমাতে পারে। গবেষণায় আরও দেখা গেছে যে ইনসুলিন রোধের সঙ্গে সার্কেডিয়ান রিদম (প্রাত্যহিক ছন্দ)-এর সম্পর্ক রয়েছে। সাধারণত সকালে ইনসুলিন সংবেদনশীলতা বেশি এবং সন্ধ্যায় কম থাকে। তাই সার্কেডিয়ান রিদম ও খাবারের সময়সূচির মধ্যে অমিল (যেমন রাত জাগা বা অনিয়মিত ঘুম) ইনসুলিন রোধ বাড়াতে পারে। এছাড়া অপর্যাপ্ত ঘুম ইনসুলিন রোধ সৃষ্টি করতে পারে এবং টাইপ ২ ডায়াবেটিস ও স্থূলতার মতো বিপাকীয় রোগের ঝুঁকিও বৃদ্ধি করে।
### ওষুধ
কিছু ওষুধ ইনসুলিন রোধের সঙ্গে সম্পর্কিত, যেমন— কর্টিকোস্টেরয়েড, প্রোটিয়েজ ইনহিবিটর (এইচআইভি চিকিৎসায় ব্যবহৃত এক ধরনের ওষুধ) এবং এটিপিক্যাল অ্যান্টিসাইকোটিক ওষুধসমূহ।
### হরমোন
বিভিন্ন হরমোন ইনসুলিন রোধ সৃষ্টি করতে পারে, যেমন—কর্টিসল, বৃদ্ধি হরমোন এবং হিউম্যান প্লাসেন্টাল ল্যাক্টোজেন।
কর্টিসল ইনসুলিনের কার্যকারিতার বিপরীতে কাজ করে। এর ফলে যকৃতে গ্লুকোজ উৎপাদন বৃদ্ধি পায়, শরীরের প্রান্তীয় টিসুতে গ্লুকোজের ব্যবহার কমে যায় এবং ইনসুলিন রোধ বৃদ্ধি পায়। এটি মূলত কোষঝিল্লিতে গ্লুকোজ পরিবাহক (বিশেষ করে GLUT4) স্থানান্তর কমিয়ে এই প্রভাব সৃষ্টি করে।
মানুষের ক্ষেত্রে ব্যারিয়াট্রিক সার্জারির পর এবং ইঁদুরের ক্ষেত্রে ক্ষুদ্রান্ত্রের প্রাথমিক অংশ (ডুওডিনাম) অপসারণের পর ইনসুলিন সংবেদনশীলতার উল্লেখযোগ্য উন্নতি দেখা গিয়েছে। এর ভিত্তিতে ধারণা করা হয়েছে যে ক্ষুদ্রান্ত্রের এই অংশের মিউকোসা থেকে কোনো একটি পদার্থ নিঃসৃত হয়, যা শরীরের কোষগুলোকে  ইনসুলিন রোধক হতে সংকেত দেয়। তবে এখনো পর্যন্ত এমন কোনো নির্দিষ্ট পদার্থ শনাক্ত করা যায়নি এবং এ ধারণাটি এখনো অনুমাননির্ভর পর্যায়ে রয়েছে।
লেপ্টিন হলো একটি হরমোন, যা ওবি জিন (ob gene) এবং মেদকোষ (অ্যাডিপোসাইট) থেকে উৎপন্ন হয়। এর প্রধান শারীরবৃত্তীয় কাজ হলো ক্ষুধা নিয়ন্ত্রণ করা—অর্থাৎ শরীর পূর্ণ হয়েছে কি না সে সম্পর্কে সংকেত দেওয়া। গবেষণায় দেখা গেছে, লেপ্টিনের অভাব গুরুতর স্থূলতার কারণ হতে পারে এবং এটি ইনসুলিন রোধের সঙ্গে ঘনিষ্ঠভাবে সম্পর্কিত।
### রোগ
পলিসিস্টিক ওভারি সিন্ড্রোম এবং নন-অ্যালকোহলিক ফ্যাটি লিভার ডিজিজ —এই দুটিই ইনসুলিন রোধের সঙ্গে সম্পর্কিত। এছাড়া হেপাটাইটিস সি সংক্রমণে আক্রান্ত ব্যক্তিদের মধ্যে টাইপ ২ ডায়াবেটিস ও ইনসুলিন রোধ হওয়ার ঝুঁকি প্রায় ৩–৪ গুণ বেশি থাকে।
### প্রদাহ
উচ্চমাত্রার প্রদাহমূলক নির্দেশক যেমন, সি-রিঅ্যাকটিভ প্রোটিন বৃদ্ধি এবং শ্বেত রক্তকণিকার সংখ্যা বৃদ্ধি , ইনসুলিন প্রতিরোধের সঙ্গে সম্পর্কিত।
### প্রজননশাস্ত্র
ইনসুলিন সংবেদনশীলতার হ্রাস বা ইনসুলিন রোধের সঙ্গে সম্পর্কিত একাধিক জেনেটিক লোকাস শনাক্ত করা হয়েছে। এর মধ্যে NAT2, GCKR এবং IGF1 জিনের নিকটবর্তী লোকাসগুলোর বিভিন্ন ভিন্নতা (variations) ইনসুলিন রোধের সঙ্গে সম্পর্কিত বলে জানা গিয়েছে। পরবর্তী গবেষণায়ও দেখা গেছে যে এই জিনগুলোর আশেপাশের লোকাসগুলোর সঙ্গে ইনসুলিন রোধের সম্পর্ক রয়েছে। তবে ধারণা করা হয়, এই লোকাসগুলো ইনসুলিন রোধের জেনেটিক অংশের মাত্র ২৫–৪৪% পর্যন্ত দায়ী।
## তথ্যসূত্র

## আরও পঠন

* 
* 

## বহিঃসংযোগ

* 

বিষয়শ্রেণী:ডায়াবেটিস